Duisende by eerste Nampo Kaap verwag | Netwerk24
Deur Jackie Kruger 11 September 2018 07:43
Minstens 10 000 besoekers word verwag by die eerste Nampo Kaap-landboutentoonstelling van 12 tot 14 September in Bredasdorp in die Overberg-streek.
Dit is die eerste jaar dat die landboutentoonstelling in Bredasdorp in die Wes-Kaap aangebied word.
“Omdat dit die eerste jaar is, is ons vol verwagting,” sê Henk Aggenbach, voorsitter van die direksie van die Bredasdorp Mega Park, die terrein waar dit plaasvind. “Ons verwag so tussen 10 000 tot 15 000 besoekers.”
’n Besoeker aan Nampo kyk na die trekkers wat deur John Deere uitgestal word. Trekkerverkope is in Mei vanjaar 2% hoër as ’n jaar gelede.
Die Agri Mega Week is vantevore in Bredasdorp aangebied, maar volgens Pro Agri het dit na die Kaapse metropool verskuif. ’n Besluit is toe geneem om Nampo Kaap in Bredasdorp aan te bied.
Nampo Kaap is soortgelyk aan die jaarlikse Nampo-oesdag in Bothaville in die Vrystaat.
Nampo Kaap bied onder meer ’n skou- en vee-program, demonstrasies van gewasse, uitstallings van trekkers en motors, ’n program vir vroue en gespreksessies aan. Meer as 200 uitstallers neem deel.
Volgens Aggenbach maak grondhervorming deel uit van Woensdag se Nasie in Gesprek-reeks. Die eerste sessie Woensdag met Theo Vorster as die gespreksleier begin 09:30 en handel oor “Hoe skep ons nuwe energie in landbou? Wat is die rol van georganiseerde landbou, teen die agtergrond van grondhervorming, stygende lone, en meganisasie?”.
Van 14:00 tot 15:30 word die intensiewe veeboerdery se rol in volhoubare vleisproduksie bespreek.
Donderdag van 09:30 tot 11:00 kom die toekoms van die garsbedryf vir belanghebbendes aan die beurt met Jannie de Villiers van Graan SA as gespreksleier en van
14:00 tot 15:30 word “Opleiding en opleidingsinstansies in landbou: konsolidasie of spesialiteit” met Vorster as gespreksleier bespreek
Vrydag van 09:30 tot 11:00 is die tema “Fokus op die jeug: Gegewe die huidige ekonomiese druk en die uitdagings wat die landbousektor (en totale waardeketting) in die gesig staar – waar lê die geleenthede, en hoe kan die regte individue opgelei word om die bedryf vorentoe te neem?”.
Meer inligting is op hul Facebook-blad beskikbaar of by Graan SA se webblad.
Meer oor: Overberg | Bredasdorp | Landbou